CELEX: 32019D0521(02)
Language: et
Date: 2019-05-17 00:00:00
Title: Komisjoni otsus, 17. mai 2019, millega asutatakse komisjoni kogurahvatulu eksperdirühm (EMPs kohaldatav tekst)

21.5.2019   
               
               
                  ET
               
               
                  Euroopa Liidu Teataja
               
               
                  C 174/5
               
            
         KOMISJONI OTSUS,
         17. mai 2019,
         millega asutatakse komisjoni kogurahvatulu eksperdirühm
         (EMPs kohaldatav tekst)
         (2019/C 174/06)
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Euroopa Parlament ja nõukogu võtavad Euroopa Liidu toimimise lepingu artikli 338 alusel vastu meetmed statistika koostamiseks, kui see on vajalik liidu tegevuseks.
                  
               
                     (2)
                  
                  
                     Euroopa Parlamendi ja nõukogu määruse (EL) 2019/516 (1) artikli 4 kohaselt peab komisjon asutama ametliku eksperdirühma, kuhu kuuluvad kõigi liikmesriikide esindajad ja eesistujana komisjoni esindaja, et nõustada komisjoni kogurahvatulu arvutuste võrreldavuse, usaldusväärsuse ja kõikehõlmavuse osas ning avaldada selle kohta oma arvamust, uurida määruse (EL) 2019/516 rakendamise küsimusi ja väljastada iga-aastaseid arvamusi liikmesriikide omavahendite eesmärgil esitatud kogurahvatulu andmete asjakohasuse kohta.
                  
               
                     (3)
                  
                  
                     Seepärast on vaja moodustada kogurahvatulu valdkonnas eksperdirühm (edaspidi „kogurahvatulu eksperdirühm“) ning määrata kindlaks selle ülesanded, struktuur ja tegevus.
                  
               
                     (4)
                  
                  
                     Kogurahvatulu eksperdirühm peaks igal aastal avaldama arvamust selle kohta, kas liikmesriikide poolt Euroopa Liidu omavahendite süsteemis kasutamiseks igal aastal esitatud kogurahvatulu andmed on asjakohased.
                  
               
                     (5)
                  
                  
                     Kogurahvatulu eksperdirühm peaks koosnema liikmesriikide statistikaasutuste rahvamajanduse arvepidamise ekspertidest.
                  
               
                     (6)
                  
                  
                     Kogurahvatulu eksperdirühma liikmete jaoks tuleks kehtestada teabe avaldamise eeskirjad.
                  
               
                     (7)
                  
                  
                     Isikuandmeid tuleks töödelda kooskõlas Euroopa Parlamendi ja nõukogu määrusega (EL) 2018/1725, (2)
                     
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Käesolevaga asutatakse kogurahvatulu käsitlev komisjoni eksperdirühm (edaspidi „kogurahvatulu eksperdirühm“).
         
         
            Artikkel 2
            Ülesanded
            Kogurahvatulu eksperdirühmal on järgmised ülesanded:
            
                        a)
                     
                     
                        nõustada komisjoni kogurahvatulu arvutuste võrreldavuse, usaldusväärsuse ja ammendavuse osas ning avaldada selle kohta oma arvamust, ilma et see piiraks Euroopa Parlamendi ja nõukogu määruse (EL) nr 549/2013 (3) artikli 2 lõike 3 kohaldamist;
                     
                  
                        b)
                     
                     
                        analüüsida määruse (EL) 2019/516 rakendamise küsimusi;
                     
                  
                        c)
                     
                     
                        analüüsida igal aastal vastavalt määruse (EL) 2019/516 artikli 2 lõikele 2 edastatud andmeid ja kõnealuse määruse artikli 2 lõike 3 kohaselt esitatud aruannet, milles käsitletakse kogurahvatulu arvutamise andmeallikaid ja meetodeid ning selle komponente. Sellise iga-aastase analüüsi alusel kujundab kogurahvatulu eksperdirühm arvamuse selle kohta, kas liikmesriikide poolt omavahendite arvutamise eesmärgil esitatud kogurahvatulu andmed on nende võrreldavuse, usaldusväärsuse ja kõikehõlmavuse poolest asjakohased. Arvamuses tuleb ära märkida põhidokumendid, millele analüüsil tugineti.
                     
                  
                        d)
                     
                     
                        aidata komisjonil ette valmistada seadusandlikke ettepanekuid ja poliitikaalgatusi kogurahvatulu turuhindades arvutamise ühtlustamise kohta;
                     
                  
                        e)
                     
                     
                        aidata komisjonil ette valmistada määruse (EL) 2019/516 kohaselt vastu võetavaid delegeeritud õigusakte;
                     
                  
                        f)
                     
                     
                        aidata komisjonil varakult ette valmistada määruse (EL) 2019/516 kohaselt vastu võetavaid rakendusakte enne nende esitamist Euroopa statistikasüsteemi komiteele vastavalt Euroopa Parlamendi ja nõukogu määrusele (EL) nr 182/2011 (4);
                     
                  
                        g)
                     
                     
                        hõlbustada kogemuste ja heade tavade vahetamist kogurahvatulu turuhindades arvutamise ühtlustamise valdkonnas;
                     
                  
                        h)
                     
                     
                        nõustada komisjoni küsimustes, mis on seotud kogurahvatulu andmete läbivaatamise põhimõtetega.
                     
                  
         
            Artikkel 3
            Konsulteerimine
            Komisjon võib konsulteerida kogurahvatulu eksperdirühmaga kõikides kogurahvatuluga seotud küsimustes.
         
         
            Artikkel 4
            Liikmed
            
               1.   Liikmed on Euroopa Parlamendi ja nõukogu määruse (EÜ) nr 223/2009 (5) artikli 5 lõikes 1 osutatud riiklikud statistikaasutused.
            
            
               2.   Liikmesriikide statistikaasutused nimetavad oma esindajad ja tagavad, et nende esindajad pakuvad rahvamajanduse arvepidamise andmete koostamisel kõrgetasemelisi eksperditeadmisi.
            
         
         
            Artikkel 5
            Eesistuja
            Kogurahvatulu eksperdirühma eesistuja on komisjoni (Eurostat) esindaja.
         
         
            Artikkel 6
            Tegevus
            
               1.   Kogurahvatulu eksperdirühm tegutseb komisjoni (Eurostat) ülesandel kooskõlas komisjoni eksperdirühmade horisontaalsete eeskirjadega (6) (edaspidi „horisontaalsed eeskirjad“).
            
            
               2.   Rühma koosolekud toimuvad üldjuhul komisjoni ruumides.
            
            
               3.   Komisjon (Eurostat) tagab sekretariaaditeenuste osutamise. Komisjoni muude osakondade ametnikud, kes tunnevad menetluse vastu huvi, võivad osaleda rühma ja alarühmade koosolekutel.
            
            
               4.   Rühm võib kokkuleppel komisjoniga (Eurostat) liikmete lihthäälteenamusega otsustada, et rühma arutelud on avalikud.
            
            
               5.   Protokollis kajastatakse adekvaatselt ja täielikult päevakorra iga punkti arutlusi ja kogurahvatulu eksperdirühma esitatud arvamusi. Protokolli koostab sekretariaat eesistuja vastutusel.
            
            
               6.   Kogurahvatulu eksperdirühm võtab oma arvamused, soovitused või aruanded võimaluse korral vastu konsensuse alusel.
            
            
               7.   Hääletuse korral otsustatakse hääletuse tulemus liikmete lihthäälteenamusega. Vastu hääletanud või erapooletuks jäänud liikmetel on õigus nõuda, et arvamustele, soovitustele või aruannetele lisataks dokument nende seisukoha põhjenduste kokkuvõttega.
            
         
         
            Artikkel 7
            Alarühmad
            Komisjon (Eurostat) võib luua alarühmi, kes tegelevad konkreetsete küsimustega komisjoniga kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru kogurahvatulu eksperdirühmale. Alarühmad saadetakse pärast nende ülesannete täitmist laiali.
         
         
            Artikkel 8
            Kutsutud eksperdid
            Komisjon (Eurostat) võib kutsuda kogurahvatulu eksperdirühma töös ajutiselt osalema eksperte, kes on pädevad rühma või selle alarühmade konkreetses päevakorraküsimuses.
         
         
            Artikkel 9
            Vaatlejad
            
               1.   Otsese kutse kaudu võib kooskõlas horisontaalsete eeskirjadega anda vaatleja staatuse organisatsioonidele ja muudele avalik-õiguslikele asutustele kui liikmesriikide asutused.
            
            
               2.   Vaatleja staatuses organisatsioonid või avalik-õiguslikud asutused nimetavad oma esindajad.
            
            
               3.   Eesistuja võib anda vaatlejatele ja nende esindajatele loa osaleda kogurahvatulu eksperdirühma arutlustel ja pakkuda eksperditeadmisi. Neil ei ole siiski hääleõigust ja nad ei osale kogurahvatulu eksperdirühma soovituste või nõuannete koostamisel.
            
         
         
            Artikkel 10
            Kodukord
            Komisjoni (Eurostat) ettepanekul ja temaga kokkuleppel võtab kogurahvatulu eksperdirühm liikmete lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma töökorra.
         
         
            Artikkel 11
            Ametisaladus ja salastatud teabe käitlemine
            
               1.   Kogurahvatulu eksperdirühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (7) ja (EL, Euratom) 2015/444 (8) sätestatud komisjoni julgeolekunorme seoses liidu salastatud teabe kaitsmisega. Kõnealuste kohustuste täitmata jätmise korral võib komisjon võtta kõik asjakohased meetmed.
            
            
               2.   Kogurahvatulu eksperdirühma liikmed ja nende esindajad ning kutsutud eksperdid ja vaatlejad järgivad määruses (EÜ) nr 223/2009, eelkõige selle artiklis 20 (konfidentsiaalsete andmete kaitse) sätestatud statistika konfidentsiaalsuse norme.
            
         
         
            Artikkel 12
            Läbipaistvus
            
               1.   Kogurahvatulu eksperdirühm kantakse komisjoni eksperdirühmade ja teiste samalaadsete üksuste registrisse (edaspidi „eksperdirühmade register“). Liikmesriikide ametiasutuste ja vaatlejate nimed avaldatakse eksperdirühmade registris.
            
            
               2.   Kõik asjakohased dokumendid, sealhulgas päevakorrad, protokollid ja osalejate kaastööd, avaldatakse pärast kohtumisi, esitades eksperdirühmade registris lingi asjakohasele veebisaidile. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Päevakord avaldatakse aegsasti enne koosolekut ning pärast koosolekut avaldatakse võimalikult kiiresti selle protokoll. Avaldamise suhtes tehakse erandeid ainult juhul, kui leitakse, et dokumendi avaldamine kahjustaks Euroopa Parlamendi ja nõukogu määruse (EÜ) nr 1049/2001 (9) artiklis 4 kindlaks määratud avaliku või erahuvi kaitset.
            
         
         
            Artikkel 13
            Koosolekutega seotud kulud
            
               1.   Kogurahvatulu eksperdirühma tegevuses osalejatele ei maksta osutatud teenuste eest tasu.
            
            
               2.   Komisjon võib hüvitada kogurahvatulu eksperdirühma ja selle alarühmade tegevuses osalemisega seotud reisi- ja elamiskulud vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
            
         
         
            Brüssel, 17. mai 2019
            
               
                  Komisjoni nimel
               
               Marianne THYSSEN
            
         
         
            (1)  Euroopa Parlamendi ja nõukogu 19. märtsi 2019. aasta määrus (EL) 2019/516 kogurahvatulu turuhindades arvutamise ühtlustamise kohta ning millega tunnistatakse kehtetuks nõukogu direktiiv 89/130/EMÜ, Euratom ja nõukogu määrus (EÜ, Euratom) nr 1287/2003 (kogurahvatulu määrus) (ELT L 91, 29.3.2019, lk 19).
         
            (2)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (3)  Euroopa Parlamendi ja nõukogu 21. mai 2013. aasta määrus (EL) nr 549/2013 Euroopa Liidus kasutatava Euroopa rahvamajanduse ja regionaalse arvepidamise süsteemi kohta (ELT L 174, 26.6.2013, lk 1).
         
            (4)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
         
            (5)  Euroopa Parlamendi ja nõukogu 11. märtsi 2009. aasta määrus (EÜ) nr 223/2009 Euroopa statistika kohta (ELT L 87, 31.3.2009, lk 164).
         
            (6)  Komisjoni 30. mai 2016. aasta otsus C(2016) 3301, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
         
            (7)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (8)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
         
            (9)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43). Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ja institutsioonide otsustamisprotsessi kaitseks.